JKN เตรียมจัดประกวด “มิสยูนิเวิร์ส”-ลงทุนธุรกิจน้ำดื่ม ตั้งเป้ากวาดรายได้ 300 ลบ.
JKN พร้อมจัดประกวด Miss Universe 2022 ครั้งที่ 71 ปูพรมไทยเป็นเจ้าภาพในปี 2023 เดินหน้าลุยธุรกิจน้ำดื่ม “MU Water” ตั้งเป้าวางจำหน่ายในร้านสะดวกซื้อไตรมาส 2/66 คาดสร้างรายได้ปีแรก 250-300 ลบ.
JKN พร้อมจัดประกวด Miss Universe 2022 ครั้งที่ 71 ปูพรมไทยเป็นเจ้าภาพในปี 2023 เดินหน้าลุยธุรกิจน้ำดื่ม “MU Water” ตั้งเป้าวางจำหน่ายในร้านสะดวกซื้อไตรมาส 2/66 คาดสร้างรายได้ปีแรก 250-300 ลบ.
30 พ.ย. 2565

นายจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ บริษัท เจเคเอ็น โกลบอล กรุ๊ป จำกัด (มหาชน) หรือ JKN เปิดเผยว่า หลังจากที่บริษัทฯ ซื้อกิจการทั้งหมด 100% ของ Miss Universe Organization (MUO) หรือองค์กรนางงามจักรวาล จาก IMG Worldwide ปัจจุบันพร้อมแล้วที่จะจัดการประกวด Miss Universe 2022 ครั้งที่ 71 และบริษัทฯ ยังเตรียมความพร้อมที่จะให้ประเทศไทยเป็นเจ้าภาพจัดการประกวด Miss Universe 2023 ครั้งที่ 72 ซึ่งมั่นใจว่าจะได้รับการตอบรับที่ดีทั้งจากแฟนนางงามและจากผู้สนับสนุนการจัดประกวด (สปอนเซอร์) ทั้งในเรื่องของสถานที่ในการจัดประกวด สถานที่ในการเก็บตัวและสิ่งอำนวยความสะดวกอื่นๆ เป็นต้น
ขณะเดียวกันบริษัทฯ ยังนำ Ecosystem ของกลุ่ม JKN มาสนับสนุนและต่อยอดธุรกิจจาก MUO เพื่อสร้างรายได้ 9 ด้าน ประกอบด้วย
1.Franchise Fee รายได้จากการอนุญาตสิทธิ์ให้แต่ละประเทศจัดประกวดนางงาม เพื่อหาตัวแทนเข้าร่วมประกวด Miss Universe
2.Hosting Fee รายได้จากการอนุญาตสิทธิ์ให้กับประเทศต่างๆ ในการเป็นเจ้าภาพจัดการประกวด MISS Universe ในแต่ละปี
3.Production Fee รายได้จากการรับจ้างผลิตงานประกวด Miss Universe ในแต่ละปี
4.Sponsorship Fee รายได้จากผู้สนับสนุนหลักการจัดประกวด Miss Universe
5.Merchandising &amp; Licensing Fee รายได้จากการจำหน่าย หรือให้สิทธิ์ผลิตสินค้าและบริการ ภายใต้แบรนด์อันทรงคุณค่า
6.Broadcast Fee รายได้จากการอนุญาตให้สถานีโทรทัศน์ทั่วโลกถ่ายทอดสดการประกวด
7.Miss Universe Program &amp; Format Fee รายได้ผ่านรายการ SUPER FORMAT อย่าง “ROAD TO THE UNIVERSE” 8. Talent Management Fee รายได้จากการบริหารงานศิลปินจากผู้ชนะการประกวด Miss Universe
9.Ticket Sales รายได้จากการจำหน่ายบัตรเข้าชมการประกวดทุกแพลตฟอร์มของการรับชม
นอกจากนี้บริษัทฯ ยังเตรียมลงทุนในธุรกิจน้ำดื่ม MU Water ซึ่งคาดว่าจะเปิดตัวผลิตภัณฑ์ดังกล่าวในวันที่ 14 ก.พ.2566 และวางจำหน่ายในร้านสะดวกซื้อทั่วประเทศได้ประมาณต้นไตรมาสที่ 2/66 ซึ่งคาดว่าจะได้รับการตอบรับที่ดีจากผู้บริโภคและสร้างรายได้ให้กับบริษัทฯ ในปีแรกที่เริ่มวางจำหน่ายอยู่ที่ 250-300 ล้านบาท
ทั้งนี้ ด้วยมุมมองความเชื่อมั่นต่อโอกาสและศักยภาพการเติบโตทางธุรกิจอย่างก้าวกระโดด นำมาซึ่งวิสัยทัศน์ในการตั้งเป้าหมายนำกิจการ Miss Universe ที่มีประวัติศาสตร์ยาวนานกว่า 70 ปี และมีชื่อเสียงเป็นที่ยอมรับระดับโลกเข้าระดมทุนซื้อขายในตลาดหลักทรัพย์นิวยอร์ก “The New York Stock Exchange : NYSE ภายในปี 2025” ภายใต้ชื่อบริษัท JKN-Metaverse ส่วนการขายหุ้น JKN ออกมาจำนวนหนึ่ง เพราะมีวัตถุประสงค์นำเงินดังกล่าวไปให้บริษัทฯ กู้ยืมโดยไม่มีหลักประกันและไม่คิดดอกเบี้ย เพื่อลงทุนในธุรกิจน้ำดื่ม MU Water และรองรับการจัดประกวด Miss Universe 2022 เพื่อสร้างความแข็งแกร่งและเติบโตอย่างยั่งยืนให้กับบริษัทฯ ในอนาคต
สำหรับทิศทางการการเติบโตของธุรกิจองค์กรนางงามจักรวาล Miss Universe Organization (MUO) มีแนวโน้มที่แข็งแกร่งจากกระแสตอบรับที่ล้นหลามของการเดินสายพบกับนักธุรกิจชั้นนำของประเทศ กลุ่มธุรกิจค้าปลีก ธุรกิจโรงแรมและท่องเที่ยว เพื่อเตรียมเป็นพันธมิตรเชิงยุทธศาสตร์ร่วมโปรเจกต์ต่อยอดแบรนด์ MUO ด้วยการผลิตสินค้าและบริการ ที่เชื่อมั่นว่าจะสร้างผลตอบรับที่ดีและสามารถสร้างรายได้ที่มั่นคงในอนาคต โดยเฉพาะสินค้าประเภทเครื่องดื่มเพื่อความงามและสุขภาพที่ตลาดกำลังเติบโต ซึ่งแบรนด์สินค้าฯมีโอกาสตีตลาดอย่างมีนัยสำคัญ